… a reafirmat ministrul Educației, Ligia Deca, în cadrul Consiliului european pentru Educație, reunit săptămâna aceasta. Cu aceeași ocazie, ea a susținut că, în acest domeniu, instrumentele IA „trebuie dezvoltate cu profesorii, pentru a fi folosite la clasă”.
Aprecierile ei s-au făcut auzite în cadrul unei dezbateri organizate în aceeași zi în care OpenAI, realizatoarea platformelor GPT/ChatGPT, a prezentat versiunea pe care o va lansa în curând, GPT-4o. Prezentarea a inclus, între altele, o traducere „în direct” a unei conversații în italiană-engleză, dar și un moment în care GPT îl „învață” pe unul dintre prezentatori cum să rezolve singur o problemă de matematică.
Agenda Consiliului UE de săptămâna aceasta, pentru domeniul Educație, a inclus tema inteligenței artificiale și pe cea a mobilităților – despre aceasta din urmă, mai jos.
Ministra Deca a luat cuvântul în discuțiile despre IA, unde a reluat ideea din comentarii recente făcute la București, anume că introducerea IA în educație, deși necesară, trebuie prefațată de o digitalizare mai puternică. Ea a enumerat o serie de investiții pe care România s-a angajat să le facă, prin PNRR, în domeniul tehnologiei și a apreciat că „trebuie să ne asigurăm că mai întâi digitalizăm sistemele de educație – atât în termeni de management, cât și de resurse educaționale deschise, altfel IA este greu de folosită pe deplin”.
La București, ea aprecia, săptămâna trecută, că „educația nu se poate adapta suficient de rapid” la schimbările tehnologice, fiind cel mai mare sector public. Ea oferea drept exemplu „tărăboiul” produs în societate de simulările examenelor naționale, cu instrumente digitale.